Mário Cláudio
Store norske leksikon,Språk og litteratur,Litteratur i verden,Europa,Portugals litteratur
Mário Cláudio er en portugisisk forfatter. Hans forfatterskap omfatter både poesi, teaterstykker, essayer og barnebøker, men det er først og fremst romanene hans som har gjort ham kjent. Han har tre ganger blitt tildelt den høythengende litteraturprisen Grande Prémio de Romance e Novela, som er den portugisiske forfatterforeningens kåring av fjorårets beste roman.
Mário Cláudios romaner er ofte formet som biografier om kjente kulturpersoner og kunstnere i Portugal, som Amadeo (1984), eller de handler om viktige hendelser i landets historie, som As Batalhas do Caia (1995). Forfatteren benytter seg ofte av autentiske dokumenter, bilder og malerier i romanene. Språket er vanligvis høytidelig, og har av og til en klassisk tone, inspirert av Camões syntaks. Viktigste romaner De viktigste romanene er kanskje Amadeo (1984), Tiago Veiga — Uma Biografia (2011) og Retrato de Rapaz (2014).Amadeo er en roman om den portugisiske maleren Amadeo de Souza-Cardoso (1887–1918), den viktigste modernistiske kunstneren i Portugal. Fortelleren skriver dagbok om sin onkel, en forfalt intellektuell og kokainmisbruker som prøvde å skrive en omfattende bok om Amadeo. Dagboken blander sammen biografien og fiksjonen, og romanen blir til et slags essay om Amadeos malerier og kunst.I Tiago Veiga – Uma Biografia (Tiago Veiga: En biografi) handler om en ukjent dikter, som også er Mário Cláudios alter ego. Boka tar for seg litteraturen og samfunnet i Portugal på 1920-tallet, men viser at både Tiago Veiga og Mário Cláudio står under sterk innflytelse fra engelskspråklige forfattere som T. S. Eliot, Ezra Pound og Walt Whitman. Denne engelskspråklige påvirkningen er uvanlig i Portugals litteratur som er mye nærere knyttet til fransk kultur.I Retrato de Rapaz skrev Mário Cláudio om Leonardo da Vinci, atelieret hans og homofili. Dette er Cláudios første biografiske roman om en ikke-portugisisk person. Priser og oversettelser Både Amadeo, Retrato de rapaz og Tríptico da Salvação (2019) ble belønnet med den store romanprisen i Portugal. I tillegg kom han med den prisbelønte kronikken A Cidade no Bolso i 2000.Cláudio regnes blant Portugals fremste samtidsforfattere og er oversatt til en rekke språk, inkludert engelsk, fransk og tysk. Les mer i Store norske leksikon Portugals litteratur Portugals historie